บจ.แห่ปันผลหุ้น+เงินสดUACเพิ่มทุน
บจ.แห่ปันผลเป็นหุ้นเงินสด UAC เพิ่มทุนรองรับโครงการลงทุนพลังงาน
13 มี.ค. 2555

บจ.แห่ปันผลเป็นหุ้นเงินสด UAC เพิ่มทุนรองรับโครงการลงทุนพลังงาน 
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ บริษัท ยูนิเวอร์แซล แอดซอร์บเบ้นท์ แอนด์ เค มิคัลส์ (UAC) เปิดเผยว่า บริษัทจ่ายเงินปันผลเป็นหุ้นให้กับผู้ถือหุ้นเดิม สัดส่วน 20 หุ้นเดิม/3 หุ้นปันผล และปันผลเป็นเงินสดหุ้นละ 0.10 บาท คิดเป็นมูลค่าปันผล 0.25 บาท/หุ้น
นอกจากนี้ บริษัทจะขอมติผู้ถือหุ้นเพิ่มทุนจาก 172.49 ล้านบาท เป็น 249.37 ล้านบาท โดยออกหุ้นใหม่ 76.87 ล้านหุ้น มูลค่าตราไว้หุ้นละ 1 บาท ขอมติจัดสรรไว้ 3 แนวทาง คือขายผู้ถือหุ้นเดิม 51 ล้านหุ้น ประชาชนทั่วไป 34 ล้านหุ้น หรือขายเฉพาะเจาะจง 17 ล้านหุ้น ซึ่งยังไม่เลือกวิธีไหน รอที่ประชุมผู้ถือหุ้นอนุมัติ
สำหรับเงินปันผลนำไปลงทุนโครงการพลังงานที่เกี่ยวข้องกับผลิตภัณฑ์ปิโตรเคมี มูลค่าโครงการ 300 ล้านบาท ขณะนี้ออกแบบโครงการอยู่และรับรู้รายได้พาณิชย์ไตรมาสแรกปี 2556 ส่วนการลงทุนธุรกิจน้ำมันพืช ไม่มีความคืบหน้า 
“เกณฑ์การเลือกผู้ซื้อหุ้นเจาะจง (PP) บริษัทไม่ได้ดูเฉพาะผู้ที่สนใจเท่านั้น แต่ต้องมีธุรกิจพลังงานที่เกี่ยวข้องบริษัทกำลังทำอยู่ มีสัมพันธ์ทางธุรกิจที่ดีและสนับสนุนให้ UAC ให้เจริญก้าวหน้าได้ ซึ่งกองทุนที่สนใจธุรกิจพลังงานก็สนใจ” นายกิตติ กล่าว 
บริษัท ชัยวัฒนา แทนเนอรี่ กรุ๊ป (CWT) จ่ายเงินปันผลหุ้นละ 0.25 บาท พาร์ 5 บาท จ่ายปันผลวันที่ 11 พ.ค. และเปลี่ยนแปลงพาร์จากหุ้นละ 5 บาท เหลือ 1 บาท/หุ้น 
นอกจากนี้ บริษัท ฟูรูกาวา เม็ททัล (ไทยแลนด์) หรือ FMT จ่ายปันผลเป็นเงินสดหุ้นละ 0.25 บาท 
บริษัท ไทยรับเบอร์ลาเท็คซ์คอร์ปอเรชั่น (TRUBB) ปันผลเป็นหุ้นและเงินสด คิดเป็นมูลค่า0.25 บาท/หุ้น อัตราการจ่ายเป็นหุ้น สัดส่วน 4 หุ้นเดิม ได้ 1 หุ้นปันผล และปันผล 0.0277 บาท/หุ้น